አብን አዲስ ሊቀመንበር መረጠ
የካቲት 14 እና 15 ቀን 2012 ዓ.ም. አንደኛ አስቸኳይ ጠቅላላ ጉባዔውን በደብረ ብርሃን ከተማ ያካሄደው የአማራ ብሔራዊ ንቅናቄ (አብን) አቶ በለጠ ሞላን ሊቀመንበር አድርጎ በመምረጥ፣ 13 የነበረውን የፓርቲውን ሥራ አስፈጻሚ ኮሚቴ አባላት ቁጥርም ወደ ዘጠኝ ዝቅ እንዲል መወሰኑን አስታወቀ፡፡ ከሊቀመንበሩ በተጨማሪ አመራሮችም ተመርጠዋል፡፡ፓርቲው ይህንን ያስታወቀው ማክሰኞ የካቲት 17 ቀን 2012 ዓ.ም. ከቀትር በኋላ በፓርቲው ዋና ጽሕፈት ቤት በሰጠው ጋዜጣዊ መግለጫ ወቅት ነው፡፡ በመግለጫው በተለያዩ የማኅበራዊ መገናኛ ብዙኃን በአብን አመራሮች መካከል መከፋፈል ተፈጥሯል በሚል የሚነዙት መረጃዎች ከእውነት የራቁ እንደሆነም፣ አዲሱ ተመራጭ ሊቀመንበር አቶ በለጠ አስታውቀዋል፡፡ግቡን የአማራ ሕዝብ በማድረግ፣ እንዲሁም የኢትዮጵያ ፖለቲካ ሁኔታን የገመገመ የመዋቅር ማሻሻያ ለማካሄድ አምስት አባላት ያሉት የጥናት ቡድን ተቋቁሞ ረዥም ጊዜ የወሰደ ጥናት ሲያካሄድ መቆየቱን የገለጹት የፓርቲው አመራሮች፣ የጥናቱ ውጤትም ለድርጅቱ ተቋማዊ፣ መዋቅራዊና የሕገ ደንብ ማሻሻያ እንደሚያስፈልግና ማሻሻያውም ሥራን፣ ውስጣዊ ድክመቶችንና ተቋም መገንባትን ማዕከል አድርጎ እንዲከናወን የሚል ምክረ ሐሳብ በማቅረቡ አስቸኳይ ጉባዔው በዚህ ማዕቀፍ መካሄዱን አስረድተዋል፡፡‹‹በአዲሱ የፖለቲካ ፓርቲዎች ምዝገባ አዋጅ መሠረት ከነባሩ ሕገ ደንባችን መሻሻል የሚያስፈልጋቸው ስለነበሩ፣ የሕገ ደንብና የፕሮግራም ክለሳ ተደርጓል፤›› በማለት ሊቀመንበሩ ገልጸዋል፡፡ ከዚህ አንፃር ካሁን ቀደም 58 የምክር ቤት አባላትና 14 የሥራ አስፈጻሚ ኮሚቴ የነበረውን ቁጥር ድርጅታዊ ሥራውን የተሳለጠና ዞንና ወረዳ ካለው የንቅናቄው መዋቅር ጋር ያለው ተግባቦት እንዲጠናከር በሚያደርግ መንገድ፣ ሁሉም ዞኖች የተወከሉበት 50 የማዕከላዊ ኮሚቴ አባላት ሆኖ መዋቀሩንም አስረድተዋል፡፡በተያያዘም የአባሎቹን እስር በመቃወም ለየካቲት 22 ቀን 2012 ዓ.ም. ጠርቶት የነበረው ሠልፍም አባላቱ በመፈታታቸው ምክንያት መሰረዙንም ይፋ አድርጓል፡፡ ሆኖም የታገቱት ተማሪዎች ጉዳይ አስቸኳይ መፍትሔ እንዲሰጠው ጠይቀዋል፡፡አቶ በለጠ ሞላ ሊቀመንበር፣ አቶ የሱፍ ኢብራሂም ምክትል ሊቀመንበር፣ አቶ አዲሱ ሐረገወይን የፖሊሲ ስትራቴጂ ኃላፊ፣ አቶ ጣሂር መሐመድ የሕዝብ ግንኙነት ኃላፊ፣ ቴዎድሮስ ኃይለ ማርያም (ዶ/ር) የውጭ ጉዳይና ዓለም አቀፍ ግንኙነት ኃላፊ፣ አቶ ጋሻው መርሻ የአደረጃጀት ጉዳይ ኃላፊ፣ አቶ መልካሙ ፀጋዬ የጽሕፈት ቤት ኃላፊ፣ አቶ ጥበበ ሰይፉ የሕግና ሥነ ምግባር ኃላፊ፣ እንዲሁም ክሳቸው ተቋርጦ ከእስር እንዲለቀቁ በመንግሥት የተወሰነላቸው አቶ ክርስቲያን ታደለ የፖለቲካ ጉዳይ ኃላፊ እንዲሆኑ የተመረጡ አመራሮች ናቸው፡፡አብን ሰኔ 3 ቀን 2010 ዓ.ም. የመጀመርያ ጉባዔውን ባህር ዳር ከተማ በማድረግ አገር አቀፍ ፓርቲ ሆኖ የተመሠረተ የፖለቲካ ድርጅት ሲሆን፣ በወቅቱም ደሳለኝ ጫኔ (ዶ/ር)ን ሊቀመንበር አድርጎ መምረጡ ይታወሳል፡፡  